OBJAVA ZA MEDIJE

ZAGREB, 30. prosinca 2020. – Na području Petrinje i okolice u ovom su trenutku izvan pogona ostala tri dalekovoda s pripadajućih 79 trafostanica. Čitava srednjonaponska mreža je u funkciji, ali je zbog uništene niskonaponske mreže u Petrinji i okolnim selima bez opskrbe još uvijek oko 1300  korisnika. Na području Gline napajanje nema oko 200 korisnika. Na području Petrinje i Gline uništeno je više od 20 transformatorskih stanica. Na području Siska i okolice bez napajanja je ostala još jedna trafostanica koja opskrbljuje oko 200 korisnika.  Radnici HEP-a nastoje prespajanjima u mreži što prije omogućiti opskrbu preostalim korisnicima. Danas je na terenu angažirano više od 150 montera iz Elektre Sisak i tri susjedna distribucijska područja (Zagreb, Križ i Karlovac). U Zagrebu je napajanje vraćeno svim korisnicima koji su prijavili nestanak električne energije te opskrbe u čitavom gradu funkcionira normalno. Napominjemo da učestali naknadni potresi i nadalje dovode do novih lokalnih prekida napajanja i potrebe za dodatnim intervencijama, koje se odvijaju u vrlo složenim uvjetima jer je pristup energetskim objektima otežan. Napajanje dijelova elektroenergetskog sustava osigurano je privremenim rješenjima, a kompletna sanacija i obnova oštećenih dijelova sustava će se odvijati u narednom razdoblju kada okolnosti to dopuste. Ponavljamo apel građanima na područjima na kojima se otklanjaju kvarovi, da radi vlastite sigurnosti i uspješne provedbe uključenja napona, ne uključuju velika trošila u stanovima i kućama. Također pozivamo građane da radi vlastite sigurnosti  u srušenim i oštećenim objektima ne koriste električnu energiju. Sve dežurne službe Hrvatske elektroprivrede i nadalje ulažu maksimalne napore da što prije otklone preostale kvarove s ciljem što brže potpune normalizacije opskrbe električnom energijom. U Termoelektrani-toplani Sisak u tijeku je otklanjanje uočenih oštećenja, a opskrba kupaca toplinskom energijom u Sisku osigurava se iz HEP-ove Bioelektrane-toplane. Jučerašnji kvar u Elektrani-toplani Zagreb istoga je dana brzo otklonjen te su obje zagrebačke toplane u funkciji. Nuklearna elektrana Krško je u stanju sigurnosne obustave rada.

Sve dežurne službe Hrvatske elektroprivrede nakon danonoćnog rada na terenu i danas nastavljaju s intervencijama i ulažu maksimalne napore da što prije otklone preostale kvarove s ciljem što brže potpune normalizacije opskrbe električnom energijom.

Kontakt: Sektor za korporativne komunikacije (odnosisjavnoscu@hep.hr)